આ ફિલ્મ એક અફલાતૂન ક્લાસિક કૃતિ બની શકી હોત, પરંતુ અમુક બાબતોએ એની આડે જાણે બર્લિન વૉલ ખડી કરી દીધી છે. ‘રંગ રસિયા’ ફિલ્મ મરાઠી સર્જક રણજિત દેસાઈની નવલકથા ‘રાજા રવિ વર્મા’ પરથી બનાવવામાં આવી છે, પરંતુ કોઈ સંભવિત વિવાદથી હાથ ધોઈ નાખવા માગતા હોય એમ કેતન મહેતાએ ફિલ્મની શરૂઆતમાં એવું કહીને હાથ ઊંચા કરી દીધા છે કે આ ફિલ્મ રાજા રવિ વર્માની સત્તાવાર બાયોપિક (જીવનવૃત્તાંત) નથી; પરંતુ ફિલ્મનાં સ્થળ-કાળ, પાત્રો બધું જ સાચકલાં છે. તો પછી એકે પ્રેક્ષક તરીકે આપણે હકીકત અને કલ્પના વચ્ચે ભેદરેખા ક્યાં દોરવાની? આ ચોખવટને કારણે તો સમગ્ર ફિલ્મની ઑથેન્ટિસિટી પર સવાલ ખડા થઈ જાય છે. ઘણી હકીકતો પણ ફિલ્મમાંથી ગાયબ છે. જેમ કે રવિ વર્માને બે ભાઈ અને એક બહેન હતાં, જ્યારે ફિલ્મમાં તેમને માત્ર એક ભાઈ હોવાનું દર્શાવવામાં આવ્યું છે. તેમને બે દીકરા અને ત્રણ દીકરીઓ પણ હતાં, પરંતુ ફિલ્મમાં આ બધાં જ ગાયબ છે. વળી ફિલ્મમાં રવિ વર્મા જે રીતે કામુક પુરુષ બતાવવામાં આવ્યા છે એવા તે વાસ્તવમાં હતા ખરા? આમાંથી કશાનો ઉત્તર ફિલ્મમાંથી નથી મળતો. ફિલ્મમાં એક પણ ઠેકાણે સાચા રવિ વર્માની તસવીર ડિસ્પ્લે કરવામાં નથી આવી.